Νίκος Χασαπόπουλος

Έκτακτη άσκηση ετοιμότητας των Ειδικών Δυνάμεων, με την ονομασία «Πυρπολητής» σε όλη την Ελλάδα, διέταξε ξαφνικά σήμερα το πρωί ο υπουργός Εθνικής Άμυνας και η ηγεσία των ελληνικών ενόπλων δυνάμεων. Η άσκηση είναι ευρείας έκτασης και με ιδιαίτερα χαρακτηριστικά καθώς, σύμφωνα με πληροφορίες περιλαμβάνεται ακόμη και ανακατάληψη βραχονησίδων.

Δεν πρόκειται για απλή, συνηθισμένη διαδικασία καθώς ενεργοποιήθηκε η ειδική ομάδα «Δέλτα», αεροσκάφη από τη Λάρισα αλλά και ειδικές μονάδες του στρατού και του ναυτικού.

Διεξάγεται στα Δωδεκάνησα και σ’ αυτή συμμετέχουν μονάδες και των τριών κλάδων.

Η ανακοίνωση που εξέδωσε το ΓΕΕΘΑ ανέφερε:

«Τις πρώτες πρωινές ώρες της Τετάρτης 28 Μαρτίου 2018, κατόπιν εντολής του κ. Υπουργού Εθνικής Άμυνας, από Αρχηγό ΓΕΕΘΑ διετάχθη άσκηση ετοιμότητας «Πυρπολητής».

Η άσκηση διεξάγεται στην περιοχή των Δωδεκανήσων με συμμετοχή μονάδων και των τριών Κλάδων των Ενόπλων Δυνάμεων».

Η είδηση αυτή έρχεται λίγες ώρες μετά το ουσιαστικό ναυάγιο της προσπάθειας των Ευρωπαίων να πείσουν τον Ταγίπ Ερντογάν να σταματήσει τις προκλητικές ενέργειες στο Αιγαίο και την κυπριακή ΑΟΖ αλλά και για να απελευθερώσει τους δύο Ελληνες στρατιωτικούς.

Ιδιαίτερη σημασία έχει το γεγονός ότι ο υπουργός Αμυνας μόλις πριν από λίγες ημέρες και μάλιστα σε ξένη εφημερίδα είχε εκφράσει τους φόβους του για θανατηφόρο επεισόδιο που μπορεί να προκαλέσει η Τουρκία.

Να υπενθυμίσουμε ότι από την πλευρά της γειτονικής χώρας έχουν γίνει αρκετές ασκήσεις στο Αιγαίο τον τελευταίο καιρό και μάλιστα έχει δεσμευτεί το μισό Αιγαίο μέχρι και μετά το Πάσχα.

Αλλά σε κάθε περίπτωση η ελληνική πλευρά θέλει να στείλει ένα μήνυμα ετοιμότητας του ελληνικού στρατού για κάθε ενδεχόμενο.

Και προφανώς η κίνηση αυτή του υπουργού είναι σε απόλυτη συνεννόηση με τον Αλέξη Τσίπρα.

Αξίζει να σημειωθεί ότι σήμερα το πρωί ο Πρόεδρος της Δημοκρατίας, Προκόπης Παυλόπουλος, σε μια συμβολική κίνηση, επισκέπτεται τον Ναύσταθμο της Σαλαμίνας.

in.gr